b'\n_START_ARTICLE_\nGorenje, Lukovica\n_START_SECTION_\nIzgovorjava imena Gorenje\n_START_PARAGRAPH_\nGorenje_NEWLINE_(Gor\xc3\xa9nje, v Gor\xc3\xa9njah, gor\xc3\xa9njski, Gor\xc3\xa9njci)\n_START_SECTION_\nOd kod ime\n_START_PARAGRAPH_\nVas, ki je nastala na vzpetini nad obstoje\xc4\x8dim - starej\xc5\xa1im naseljem, je gornja vas - Gorenje (Gorenjane).\n_START_SECTION_\nZgodovina\n_START_PARAGRAPH_\nV najstarej\xc5\xa1i znani listini 23. julija 1385 so to krajevno ime zapisali Goreynach. V urbarju mesta Kamnik in kamni\xc5\xa1kega de\xc5\xbeelskega sodi\xc5\xa1\xc4\x8da, ki je z \xc5\xbeupanijsko upravo nastal konec 14. stoletja in je shranjen v Dr\xc5\xbeavnem arhivu na Dunaju, je imenovan tudi Martin iz Gorenj (von Korenach). V urbarju samostanske posesti Velesovo iz leta 1458 je omenjen kmet Pavel, V Gorenjah (Gorenach) je bil po kamni\xc5\xa1kem urbarju leta 1477 kmet An\xc5\xbee Volf, pred njim pa je na doma\xc4\x8diji sedel Marin. An\xc5\xbee je imel naslednje dajatve: pravo - dajatev v sv. Juriju 21 \xc5\xa1ilingov, dajatev za seno 31 \xc5\xa1ilingov, svinjski davek 30 \xc5\xa1ilingov, \xc5\xa1est \xc5\xa1kafov - mernikov ovsa, dajatev v sv. Mihaelu 12 \xc5\xa1ilingov, denar namesto sira, 24 \xc5\xa1ilingov, sedem koko\xc5\xa1i, 20 jajc, v pustu dajatev po osem \xc5\xa1ilingov, za \xc5\xbeelodec ali namesto \xc5\xbeelodca po en \xc5\xa1iling, namesto prediva pa po pet \xc5\xa1ilingov na leto. Dajal je \xc5\xa1e po en \xc5\xa1kaf p\xc5\xa1enice in en \xc5\xa1kaf ovsa, in ob \xc5\xbeetvi \xc5\xa1e po en \xc5\xa1kaf ovsa, eno koko\xc5\xa1, dve poga\xc4\x8di in po dva \xc5\xa1ilinga za vino. V urbarju je omenjen \xc5\xa1e neki Marin iz Gorenj.'